Іна Уладзіміраўна Макарава

Іна Уладзіміраўна Макарава (; , Тайга, РСФСР — , ) — савецкая і расійская актрыса, народная артыстка СССР (1985). Лаўрэат Сталінскай прэміі I ступені (1949).

 Біяграфія 
Нарадзілася 28 ліпеня 1926 года ў горадзе Тайга Томскай акругі Сібірскага края ў сям’і работнікаў новасібірскага радыёкамітэта Уладзіміра Сцяпанавіча Макарава і Ганны Іванаўны Герман. Дзяцінства і юнацтва Іна правяла ў Новасібірску. Сям’я жыла ў Доме пісьменнікаў.

У чацвёртым класе школы запісалася ў драматычны гурток. У час Вялікай Айчыннай вайны разам з таварышамі ездзіла па шпіталях, выступала перад параненымі.

У 1943—1948 гадах вучылася ва УДІК у майстэрні Сяргея Герасімава і Тамары Макаравай. Падчас вучобы выканала ролю Кармэн у аднайменнай п’есе, пастаўленай Таццянай Ліёзнавай. Гэтую студэнцкую працу паглядзеў Аляксандр Фадзееў і ўбачыў у ёй будучую выканаўцу ролі Любові Шаўцовай у фільме «Маладая гвардыя», дзе Герасімаў зняў увесь свой курс; пры гэтым сам рэжысёр першапачаткова рыхтаваў ёй ролю Валерыі Борц. За працу над карцінай актрыса была ўдастоена Сталінскай прэміі I ступені (разам з рэжысёрам, аператарам і групай іншых артыстаў).

У час вучобы пазнаёмілася з будучым мужам Сяргеем Бандарчуком, які прыйшоў на курс пасля фронту. Пасля вяселля жылі ў сутарэнным пакоі на Садова-Трыумфальнай вуліцы. Затым, дзякуючы Сталінскай прэміі, атрымалі новую кватэру.

У 1948 годзе была залічана ў трупу Тэатра-студыі кінаакцёра. Ала Тарасава, убачыўшы яе ігру, хацела запрасіць яе ў МХАТ, на што Герасімаў запярэчыў: «Яна патрэбна для кінематографа».

Наступнай значнай роляй у кіно стала Каця Петрашэнь у фільме «Вышыня» (1957), затым — Варвара ў карціне «Дарагі мой чалавек» (1958). Сцэнарый да гэтага фільма, па словах Макаравай, пісалі спецыяльна пад яе з Аляксеем Баталавым, і акцёры былі зацверджаны без проб. Падчас здымак прыняла рашэнне развесціся з Бандарчуком. Растанне было цяжкім, пасля гэтага Макарава доўга не выходзіла замуж.

У далейшым выканала яркія і запамінальныя ролі ў фільмах «Дзяўчаты», «Жаніцьба Бальзамінава», «Жанчыны», «Рускае поле». У канцы 1980-х гадоў пачала рэдка здымацца, прысвяціўшы сябе канцэртнай дзейнасці. У пачатку — сярэдзіне 2000-х гадоў зноў вярнулася да акцёрскай кар’еры, гуляючы ў розных тэлесерыялах.

Катэгорыя:Нарадзіліся ў Кемераўскай вобласці
Катэгорыя:Актрысы СССР
Катэгорыя:Актрысы Расіі
Катэгорыя:Актрысы XX стагоддзя
Катэгорыя:Акадэмікі Расійскай акадэміі кінематаграфічных мастацтваў «Ніка»
Катэгорыя:Акцёры і актрысы Тэатра-студыі кінаакцёра